Afslaer steel munisipaliteit se geld(Argieffoto) ŉ Afslaer wat aangestel is om bates namens die Lekwa-Teemane- plaaslike munisipaliteit in Noordwes op te veil, het meer as R1,5 miljoen van dié geld uiteindelik in sy eie sak gesteek. Die munisipaliteit bedien dorpe soos Christiana en Bloemhof. Kapt. Tlangelani Rikhotso, woordvoerder van die Valke, het gesê die Mmabatho-landdroshof het Masilo Tumisang Molefe (38) Woensdag skuldig bevind op twee aanklagte van diefstal. Molefe, ŉ afslaer, het wel die bates opgeveil en verkoop, maar sowat R1,5 miljoen daarvan het in sy eie sak beland. Die Valke se eenheid vir ernstige handelsmisdaad het die ondersoek gelei. “Hy is gevonnis tot vyf jaar direkte tronkstraf vir die eerste aanklag van diefstal en drie jaar tronkstraf, wat vir vyf jaar opgeskort is, vir die tweede aanklag van diefstal. Hy sal dus ŉ effektiewe vonnis van vyf jaar tronkstraf uitdien,” het Rikhotso gesê.